Ezután egy hosszabb szünet következett, és legközelebb 2007 októberében került be a nemzeti csapatba, a románok és a szlovénok elleni Európa-bajnoki selejtezőkre. Van Nistelrooy eltiltása miatt Huntelaar a Szlovénia elleni összecsapáson kezdőcsapatban kapott helyet. Ezen a mérkőzésen a támadó megszerezte első gólját tétmérkőzésen narancssárga színekben. A holland csapat végül 2–0-ra győzött. Ötödik és hatodik gólját 2008. március 26-án az Ausztria ellen 3–0-s hátrányból megnyert mérkőzésen szerezte. Május 24-én, 12. válogatottbeli találkozóján megszerezte 7. gólját Ukrajna ellen. Az Európa-bajnokságra utazó keretbe is bekerült, de az első két csoportmérkőzésen nem kapott lehetőséget. A harmadik, Románia elleni összecsapás már tét nélküli volt a hollandok számára, és van Basten pihentette kulcsjátékosait, így Huntelaar a kezdőcsapatban kapott lehetőséget, továbbá ezen a találkozón szerezte meg pályafutása 8. találatát a válogatottban, 2–0-s győzelemhez segítve csapatát.